K. Tóthová, poslankyňa: (2009-02-04):
Chcem uviesť, že predložený legislatívny návrh je takmer totožný s predchádzajúcim legislatívnym návrhom, vyčkali sme 6 mesiacov a opätovne ho predkladáme. Je rozšírený o ohlasovaciu povinnosť Železničnej polície, pretože medzičasom aj v našich médiách zazneli stanoviská Železničnej polície aj cestujúcich, ktoré poukazovali na zvýšený výskyt opitých, a to vrátane opitých maloletých a mladistvých na železničných staniciach a vo vlakoch. Takže sme dospeli k názoru, že nielen štátna polícia, obecné polície, ale aj Železničná polícia okrem ďalších subjektov by mala mať oprávnenie ohlasovať na príslušné miesto, ktoré je v zákone uvedené, takéto prípady porušenia zákazu pitia alkoholických nápojov maloletými a mladistvými. Chcem ďalej upozorniť, že symbolický prípitok nie je riešený v tomto legislatívnom návrhu. Hovorím o ňom preto, že bol v tlači značne publikovaný a boli rôzne názory naň. Pôvodný názor pani poslankyne Muškovej a môj názor tento symbolický prípitok obsahoval teda právnu úpravu. Však v tomto parlamente dočkal sa značných posmeškov a nesúhlasu, že je zbytočný a podobne. V diskusii a hlavne z vyjadrenia viacerých cirkevných hodnostárov a iných subjektov sa zistilo, že takýto symbolický prípitok by bol vhodný a niekde aj nutný. Keďže ako predkladateľky, tak ako sme to pôvodne sformulovali, sme to považovali za najvýhodnejšiu formuláciu, žiaľ, ako som spomenula, bola táto kritizovaná, preto očakávame, že v druhom čítaní z pléna vzíde doplňujúci návrh, ktorý lepšie, ako my sme to pôvodne spravili, túto otázku, ktorá sa ukázala, že v praxi ju treba upraviť, upraví, bude návrh, ktorý jej úpravu dá v lepšom znení, ako sme to my vedeli formulovať. Ja to lepšie, ako sme to pôvodne formulovali, sformulovať neviem. Vzniká otázka, prečo opätovne prichádzame s týmto návrhom zákona. Jednoznačne to zhrniem. Je to veľký počet listov a ohlasov, ktoré apelovali, aby sme opätovne predložili tento legislatívny návrh. Dokonca aj z oblasti samosprávy napriek tomu, že ZMOS nedal pozitívne vyjadrenie k tomuto návrhu, viacerí starostovia a primátori písali. Priamo máme listy od nich, kde apelujú, aby takýto zákon bol prijatý. Naviac, v tlači najmä starostky sa vyjadrili, že takýto zákon treba prijať. Konkrétne sú aj stretnutia s občanmi a dokonca aj občania ma zastavovali na ulici, aby sme takýto zákon prijali. To však všetko by neboli tak vážne dôvody ako skutočnosť, že treba tento zákon prijať, pretože požívanie alkoholických nápojov mladistvými od júla, keď sme tento zákon dali, sa výrazne zhoršilo. Sú signály v tlači, v denníkoch o vážnych situáciách, kde mladiství a maloletí požívajú alkohol. Dovoľte, aby som niektoré citovala. Keďže vieme, že tento zákon hovorí o požívaní alkoholu a návykových látok, chcem upozorniť, že viacerí učitelia poukazujú na to, že prichádzajú deti pod vplyvom omamných látok, dokonca aj tvrdých drog do škôl. Pred chvíľou sa hovorilo o Martine. Ja mám informácie z viacerých miest, ale nechcem tu ctené plénum zaťažovať, poviem len príklad z Martina. Sedemnásťročná študentka sa priznala, že počas výučby užíva drogy. A učitelia z predmetnej školy sa vyjadrili, že majú zaviazané ruky, nemôžu s tým nič robiť, pretože neexistuje legislatíva. Keby zákon, ktorý sme predložili, a bol prvýkrát schválený v júni v parlamente, bol publikovaný a účinný, už by nástroj mali. Ďalej sú otrasné prípady fetovania toluénu. Markíza 25. 9. 2008 dala informáciu, že v Krompachoch si nevedia poradiť s desiatkami fetujúcich školákov, žiadajú zmenu legislatívy. To je doslovné znenie vyjadrenia, ktoré v Markíze odznelo. Vedenie mesta tvrdí, že spolupráca s rodičmi týchto detí je na bode mrazu. A čo je horšie, je, že mnohokrát samotní rodičia deťom dávajú fetovať riedidlo. Poukazovali na prípad, že mladá matka tlačí kočík, v kočíku sedí dvojročné dieťa, ktoré zo sáčku z mlieka fetuje toluén. Primátorka mesta je zhrozená, to je ešte všetko z tej informácie, že s rodičmi fetujúcich žiakov sa nedá vôbec hovoriť. Podľa jej výpovede samotní rodičia kupujú deťom riedidlo, lebo tvrdia, že kým deti fetujú, nie sú hladné. Vážení, to je niečo, čo skutočne musí otriasť každým poslancom tohto parlamentu a nabudiť ho, aby uvedenú právnu úpravu sme prijali. Policajný prezident hovorí, teda v prípade Krompách, o tragédii, o zlyhaní rodiny, o zviazanej ruke polície. Citujem jeho výrok: „Môžeme iba škrípať zubami. To je medzera v zákone, ktorú  treba veľmi rýchlo ošetriť.“ Žiaľ, bol tu záujem ošetriť to, ale zákon bol vrátený s odôvodnením neprijať ho. Dovoľte, aby som povedala ešte ďalšiu skutočnosť. Psychologička Magdaléna K., môžete si to z internetu stiahnuť, ale nechcem tu jej priezvisko citovať, uvádza, že pokiaľ ide o fetovanie a požívanie omamných látok, vek sa znižuje, už to robia šesťročné deti. Oznámenia polícii a prokuratúre sú bezvýsledné. Prečo? Niet legislatívneho predpisu, ktorý by dával podklad pre zákrok. Ďalej by som chcela upozorniť, že po týchto situáciách, po tomto výraznom zhoršení situácie  v minulom roku Združenie rómskej iniciatívy Slovenska sa obrátilo na premiéra Fica otvoreným listom, kde žiadajú čo najrýchlejšie prijať, a dovolím si to povedať, práve citovaný legislatívny návrh poslankýň Muškovej a Tóthovej ako jednu z ciest riešenia ťažkej situácie v tejto oblasti.  Musím však otvorene povedať, že, žiaľ, stretla som sa s lobingom proti prijatiu tohto zákona. Dokonca v tlači, v nemenovanom denníku, nemenovaný autor uvádza, citujem, aby som bola presná: „Zakázať zákonom maloletým a mladistvým piť je neželateľný, „plíživý“ zásah štátu do výchovy rodičov.“ Hovorím to preto, lebo aj tu v parlamente zazneli názory, že je to zásah do slobody výchovy rodičov a že je to súkromná sféra. Vážení, ak by dopady pitia alkoholu maloletých a mladistvých nedopadali na našu spoločnosť, tak, prosím, nech nie je žiadny zásah štátu, ale kto mi chce povedať, že dopady nezasahujú a nemusí ich riešiť štát? Množstvo mladistvých a maloletých, ktoré donesie do zdravotníckych zariadení značné finančné náklady, keď sú títo na ARO, v starej mene pobyt na ARO takýchto detičiek stojí 50 000 korún, pretože mladistvých musia dať na ARO. Ďalej, aké budú dopady zdravotné, keď dvoj-, šesťročné deti fetujú toluén? Aké to bude mať následky na ich zdravotný stav a na ich zníženú zdravotnú schopnosť, poprípade invaliditu ap., čo znovu budeme musieť hradiť z verejných zdrojov? Aké sú dopady páchania trestných činov pod vplyvov alkoholu? Totiž pokiaľ maloletí a mladiství požívajú alkohol, psychiatri, lekári uvádzajú, že tuto je najväčšia pravdepodobnosť, aby sa z takýchto požívateľov stali notorici. A notorickí alkoholici sa stávajú niekedy invalidmi, zdravotne postihnutými. A opätovne sú to náklady. A, samozrejme, ide aj o delikventov nielen v mladistvom veku, ale aj vo vyššom. Teda zvyšuje sa trestná činnosť. Dovoľte, aby som uviedla, že následky pitia alkoholu u mladistvých znamenajú 2 až 4 % neskôr z hrubého domáceho produktu, sú náklady z hrubého domáceho produktu 2 až 4 %. Je to publikované vo Verejnej správe č. 25–26 v roku 2005, autor je Peter Breier, prezident Ligy za duševné zdravie. Teda sú to dôsledky, ktoré nám nemôžu byť ľahostajné. A že skutočne pitie maloletých a mladistvých sa stáva veľkým problémom, upozorňujú na to, že od roku 2005 do roku 2007 v pití šestnásťročných mladistvých sme sa prepracovali na 2. miesto v Európe, na 1. mieste je Nemecko, zo 100 000 obyvateľov tam pije 16 % mladistvých, na Slovensku zo 100 000 obyvateľov pije 15 %  mladistvých. (Zdroj – 29. december 2007.) Nielen veľký počet zvyšujúcich sa  prípadov pitia alkoholu, ale aj spôsob pitia sa stáva nebezpečným. Ako prvý novinár, resp.  novinárka na to, čo som ja postihla, upozornila redaktorka Vavrová. Už 15. 5. 2008 búši na situáciu, že mladiství pijú do nemoty. Obdobne odborník na závislosti Ľubomír Okruhlica uvádza pre médiá, že pokiaľ ide o pitie mladistvých, mladiství nepijú alkohol, ale ožierajú sa. Týždenník Žurnál č. 28/2008, z júla, t. j. v čase, keď sme rokovali aj v parlamente, uvádza článok Do nemoty. Mám ho tu. „Známu pravdu,“ čítam vám, „že alkohol je metlou ľudstva,  potvrdzuje i vývoj na Slovensku. Totiž čoraz viac zametá deťmi. Podľa prieskumov sa u nás pitie mládeže do 18 rokov za posledné roky zdvojnásobilo. Nielenže deti pijú čoraz viac a častejšie, ale mení sa aj ich postoj k alkoholu. Už ho nechcú len vyskúšať, chcú sa opiť do nemoty.“ Chcem vám dať informáciu, ak dovolíte, že nepije sa už len v podnikoch, pije sa aj na verejných priestranstvách. Hliadka polície našla trinásťročné  dievča úplne opité, upadlo do bezvedomia. Deje sa tak, teda to sú správy z Bratislavy, v Medickej záhrade, čo je verejné priestranstvo. Nik týmto deťom nebráni v pití, a to ani mestská, ani štátna polícia. A prečo by im v tom bránila? Veď to nemajú zakázané, tak si pijú veselo na verejnosti. Čo je veľmi problematické a zarážajúce, poukázal na to v dotyčnom týždenníku, čítam z neho, doktor Jozef Köppl, že dievčatá pijú ešte viac ako chlapci, za mesiace do nemocnice prijmú nie niekoľko, ale desiatky na mol opitých dievčat, niektoré sú opité úplne do nemoty, iné sa sem do roka vrátia až trikrát. To sú veľmi alarmujúce signály. Ďalšia informácia od lekárov: „Máme deti, ktoré dovezú opité na mol rovno zo školy. Vážení, posielate deti do školy, tam sa opijú na mol a musia ich priviezť do nemocnice. Niektoré deti sú vo veľmi vážnom stave.“ Dovoľte, aby som vám oznámila aj stanovisko lekára Jozefa Mareca. Hovorí: „Ako pediater pracujem 25 rokov. Nikdy predtým toľko opitých detí som nevidel.“ Čo je veľmi smutné, je uvedený názor lekárov, ktorí pracujú a ktorým dovážajú takéto opité deti, dovoľte, aby som vám ho prečítala: „Otrava alkoholom sa stáva bežnou diagnózou nielen u mladistvých, ale aj u maloletých detí.“ Vážené panie poslankyne a poslanci, tí, ktorí ste nehlasovali za tento legislatívny zákon, porozmýšľajte. Odporúčam vám prečítať si tieto články, odporúčam vám zamyslieť sa nad informáciami, ktoré prichádzajú od zdravotníkov, od učiteľov. Najmä poslancov KDH k tomu vyzývam, ktorí hovoria, že majú v strede pozornosti rodinu, morálku. Ani raz ste nehlasovali  ani v prvom čítaní, ani v druhom  čítaní za tento zákon. Spamätajte sa a hlasujte za zákon zákazu pitia alkoholu mladistvými a maloletými, pretože nielenže je to nemorálne, ale je to aj nebezpečné pre spoločnosť, nebezpečné pre rodinu. Tu sa  vytvára zárodok alkoholizmu, ktorý nám ničí rodiny, zabraňuje výchove dobrých deti. A vy máte v programe a hovoríte, že vašou prioritným záujmom je rodina. Tak, prosím vás, porozmýšľajte, že teda keď nehlasujete za zákaz pitia alkoholu maloletými a mladistvými,  zároveň aj zákaz požívania návykových látok, že vlastne nehlasujete, nestaviate sa za zachovanie rodiny, za výchovu detí a za morálku tejto spoločnosti. Ako poslednú informáciu by som vám chcela uviesť, že v mnohých štátoch v zahraniční je tento zákaz, dá sa realizovať, v Spojených štátoch dokonca do 21 rokov veku, zákaz navštevovania podnikov po 21.00 hodine maloletým a mladistvým, tak ako to predkladáme. A je to realizovateľné. Dokonca túto otázku v zahraničí tak vážne berú, že anglická kráľovná pri poslednom otváraní parlamentu upozornila na dva problémy, ktorým sa musí parlament venovať. A to bola otázka reformy finančných inštitúcií. A upriamila pozornosť, a dovolím si to zdôrazniť, aby parlament prijal tvrdšie opatrenia proti alkoholizmu, najmä mladistvých. Doslova povedala, sú to jej slová: Na Ostrovoch pijú mladí do bezvedomia, čo je neprijateľné. Vážení, chcem povedať, takto sa aktivizovala hlava anglického štátu, že vyzvala parlament, aby sa aktivizoval v legislatíve zakazujúcej pitie alkoholizmu a vymoženia zákazu pitia, ktoré už majú, aby ešte sprísneli tieto ustanovenia. Žiaľ, naša hlava štátu vrátila tento zákon s odporúčaním neprijať ho. Nuž anglická kráľovná tiež nerobí diskdžokejku na diskotékach, ale podstatné je, že táto problematika je vážna problematika. A ako vidieť, v zahraničí jej venujú veľkú pozornosť. A dokonca na ňu upozorňujú, aby čo najprísnejšie a ešte prísnejšie bola právne regulovaná aj hlavou štátu. Vážené panie poslankyne, vážení páni poslanci, ja skutočne veľmi apelujem na vás, aby ste venovali tejto legislatívnej úprave pozornosť a aby ste ju podporili. Ja nielen apelujem, ale skutočne vás prosím, pretože pokiaľ niekto sa zameria na túto problematiku a venuje jej pozornosť, nutne musí konštatovať, že rapídne sa situácia v tejto otázke zhoršuje. A kto, ak nie poslanci parlamentu majú tomu vytvoriť aspoň legislatívne podklady, aby sa minimalizovala alebo aspoň zastavila táto tendencia. Ďakujem vám za pozornosť. (Potlesk.)